text: 12 heste slap løs ved Bilka i Esbjerg
  06 december 2010 kl. 17.27
  Det vilde vesten var pludselig virkelighed i Esbjerg, da 12 rideheste stak af fra undervisningen på rideskolen, der ligger lige over for Bilka-varehuset.
  - 12 heste i galop ned ad Stormgade giver noget uro, konstaterer vagtchef Michael Skaarup, Syd- og Sønderjyllands Politi. Men situationen er under kontrol. Ikke mindst takket ridepigerne, som selv tog affære og fik indfanget hestene igen - i samarbejde med et par af ordensmagtens cowboys.
  
  Advarede bilister
  Hverken mennesker eller dyr kom til skade. Men politiet valgte at udsende en advarsel i radioen for at advare bilister og andre trafikanter mod situtionen.
  - Hvis man kører ind i en hest med 70 km i timen, så dør man, siger vagtchefen.
  Rideskolen ligger på den anden side af vejen, som er tæt trafikeret. Situationen blev heller ikke bedre af, at føret er glat i denne tid.
  